પૂર્વોત્તરમાં થઈ રહેલી વટાળ પ્રવૃત્તિ અને ફેલાતા જતા અરાષ્ટ્રવાદ મુદ્દે મા. શ્રી ગુરુજીએ પણ અનેક વખત ચિંતા વ્યક્ત કરી હતી. ગુરુજી કહે છે કે, મહાપુરુષ શંકરદેવને ૧૯૬૮માં ૪૦૦ વર્ષ પૂર્ણ થયાં તે પ્રસંગે રાષ્ટ્રીય વિહિપ દ્વારા તિનસુકિયા નગરમાં મોટો સમારોહ આયોજિત કરવામાં આવ્યો હતો. પ્રયાગ સંમેલનમાં એક પ્રમુખ સત્રાધિકારી આવ્યા હતા. ત્યારબાદ તેમની સહાયતા થકી અસમમાં આયોજિત એક કાર્યક્રમમાં તમામ સત્તાધિકારી આવ્યા હતા. આમ ધીરે ધીરે અહીંના સમાજને સંગઠિત કરવાની યોજના રંગ લાવી. વિશ્ર્વહિન્દુ પરિષદ દ્વારા કેટલાક સ્વયંસેવકોને કાર્ય કરવા તેમના વિસ્તારમાં મોકલવામાં આવ્યા. સ્થાનિક વનવાસીઓની વચ્ચે જઈ ભજન થકી સનાતન ધર્મ પ્રત્યે જાગૃતિ લાવવામાં આવતી. ધીરે ધીરે જે ઈસાઈ બની ગયા હતા તે પણ ભજનમાં આવવા લાગ્યા અને આમ તેમની સ્વધર્મ વાપસી થવા લાગી.